**Aðalfundur Garðyrkjufélags Íslands haldinn í Síðumúla 1 þann 30. ágúst 2021 kl. 20:00.**

**Fundarstjóri: Konráð Lúðvíksson**

**Fundarritari: Guðríður Helgadóttir**

1. **Fundarsetning – Ómar Valdimarsson, formaður**

Formaður setti fundinn og bauð fundarmenn velkomna. Alls mættu um 35 félagsmenn á fundinn. Ómar stakk upp á Konráð Lúðvíkssyni sem fundarstjóra og Guðríði Helgadóttur sem fundarritara.

1. **Kosning fundarstjóra og fundaritara**

Konráð var samþykktur sem fundarstjóri og Guðríður sem fundarritari.

Fundarstjóri fór yfir boðun fundarins og þá annmarka sem eru á fundarboði. Hann bar lögmæti fundarins undir fundarmenn og samþykktu fundarmenn að halda fundinn.

1. **Skýrsla stjórnar og starfsnefnda félagsins**

Formaður félagsins, Ómar Valdimarsson, flutti skýrslu stjórnar og stiklaði á stóru í starfsemi félagsins á árinu. Hann rakti þau áhrif sem heimsfaraldur covid hefur haft á starfsemi félagsins á starfsárinu. Þrátt fyrir hömlur tókst að halda úti öflugri fræðsludagskrá með rafrænum hætti á vordögum. Allt voru um 20 fjarfundir á nokkrum vikum og voru þeir mjög vel sóttir. Afmælisleikur félagsins á facebook mæltist vel fyrir og þakkar félagið öllum þeim fyrirtækjum sem gáfu vinninga til leiksins. Frælistinn er nú kominn á vefinn og hefur Þorvar Hafsteinsson lagt fram mikla vinnu endurgjaldslaust við að koma fræbankanum þangað. Formaður hrósaði frænefndinni fyrir sína frábæru vinnu, sem og þeim félögum sem lögðu hönd á plóg við að skrifa lýsingar á plöntum og útvega myndir á vefinn.

Grenndargarðar félagsins hafa verið vel sóttir í sumar. Lóð við Stekkjarbakka, sem félagið hefur sótt um í tvígang til Reykjavíkurborgar var metin til fjár á árinu og skeikaði mjög í upphæðum eftir því hvor aðilinn átti í hlut. Félagið hefur ítrekað reynt að fá fund með borgaryfirvöldum til að ræða stöðuna og kanna hvort félagið geti fengið lóðina endurgjaldslaust í ljósi eðlis félagsins.

Formaður rakti samskipti félagsins við umhverfis- og auðlindaráðuneytið varðandi verkefna- og rekstrarstyrki en þar virðast áherslur liggja frekar til stuðnings við félög sem kenna sig við vernd eða íþróttir. Olli þetta formanni miklum vonbrigðum.

Á undanförnum misserum hefur rekstur félagsins verið endurskoðaður og farið í það að segja upp starfsfólki á skrifstofu. Nú er hálft stöðugildi á skrifstofu en blasir við að ráða þarf annan starfsmann í hálfa stöðu. Mannabreytingar urðu á skrifstofunni á árinu og hefur nú verið ráðinn inn nýr starfsmaður á skrifstofu, Elín Helga Rink Gunnarsdóttir.

Formaður fór yfir stöðu og starfsemi helstu nefnda og klúbba félagsins á starfsárinu en það eru aðallega rósaklúbburinn og Hvannir sem hafa verið virkir á árinu. Landshlutadeildir eru einnig misvirkar. Formaður telur að stjórn félagsins megi vera duglegri til að hvetja félagsmenn til dáða.

Garðyrkjuritið 2021 kom út á vordögum og var sent til félagsmanna og var því ákaflega vel tekið af félagsmönnum. Formaður þakkaði samstarfið við stjórnarmeðlimi en nú hverfur hann til annarra starfa. Nánara yfirlit yfir starfsemi félagsins á árinu 2020-2021 er að finna í Garðyrkjuriti ársins.

1. **Reikningar félagsins lagðir fram og skýrðir**

Brynhildur Bergþórsdóttir fór yfir og skýrði reikninga félagsins sem lagðir voru fram á fundinum áritaðir af stjórn og félagslegum skoðunarmönnum.

1. **Umræður og atkvæðagreiðsla um skýrslu stjórnar og reikninga félagsins**

Óskað var eftir skýringum á liðnum ,,ígildi mánaðarleigu“ og fór Brynhildur yfir að þetta sé tala sem gefur til kynna þann kostnað sem fellur á félagið vegna reksturs eigin húsnæðis. Fasteign félagsins er færð á fasteignamatsverði í reikningum félagsins til að endurspegla raunverulegt verðmæti húseignarinnar. Eins vakti athygli að félagsgjöld hafa lækkað milli ára. Skýringar á því eru að félagsmönnum fækkar og þeir eldast og of hæg endurnýjun í félaginu. Formaður benti á að ef félagið hefði meiri tekjur af salarleigu yfir árið myndi húsaleiguígildi félagsins lækka.

Reikningar félagsins bornir upp til samþykktar: **Samþykkt samhljóða.**

Fundarstjóri þakkaði þeim Brynhildi og Karli Óskari Þráinssyni fyrir skýra og greinargóða framsetningu á reikningum félagsins.

Engar athugasemdir voru við skýrslu stjórnar.

1. **Ákvörðun félagsgjalds 2021 og rekstraráætlun næsta árs**

Stjórn félagsins leggur til að félagsgjöld verði óbreytt næsta starfsár og var það **samþykkt samhljóða.**

1. **Tillögur um lagabreytingar**

Engar tillögur komu fram um lagabreytingar.

1. **Tillögur til ályktunar aðalfundar.**

Engar tillögur komu fram til ályktunar aðalfundar.

1. **Umræður og atkvæðagreiðsla um lagabreytingar og ályktunartillögur.**

Fundarstjóri minntist á að rætt hefði verið um það fyrirkomulag að vera bæði með aðal- og varastjórn og kannski væri skynsamlegra að hafa eina stóra stjórn. Þetta er mál sem næsta stjórn getur skoðað nánar.

1. **Kosning stjórnar, skoðunarmanna reikninga og starfsnefnda.**
   1. **Kosning til aðalstjórnar:**

Úr stjórn ganga formaður Ómar Valdimarsson og meðstjórnendur Sveinn Þorgrímsson og Brynhildur Bergþórsdóttir. Í framboði til formanns félagsins er Lárus Sigurður Lárusson. Aðrir sem gefa kost á sér til stjórnarsetu í aðalstjórn eru þau Konráð Lúðvíksson og Þóra Þórðardóttir og voru þau öll kjörin með lófataki.

* 1. **Kosning til varastjórnar**

Þrjú sæti eru í varastjórn. Úr varastjórn gekk Bryndís Björk Reynisdóttir og Konráð Lúðvíksson færði sig yfir í aðalstjórn. Kristján Friðbertsson gaf kost á sér áfram. Nýjir komu inn Gísli Tryggvason og Sigurbjörn Einarsson. Þeir voru allir kjörnir með lófataki.

* 1. **Kosning til fastanefnda**

Eftirtaldir aðilar gefa kost á sér til setu í ritnefnd félagsins: Björk Þorleifsdóttir ritstjóri, Erna Rós Aðalsteinsdóttir, Guðríður Helgadóttir, Hafsteinn Hafliðason, Ómar Valdimarsson og Vilhjálmur Lúðvíksson, auk formanns GÍ, Lárusar Sigurðar Lárussonar. Samþykkt.

Frænefnd – í frænefnd sitja 3 félagsmenn til eins árs og skipta þeir með sér verkum.

Guðrún Þuríður Halldórsdóttir, Ásdís Kristmundsdóttir og Heiða Björk Jósefsdóttir gefa kost á sér í frænefnd. Þær voru kjörnar með lófataki.

* 1. **Kjör félagslegra skoðunarmanna reikninga**

Í kjöri til skoðunarmanna reikninga aðalmenn þær Magdalena Lára Gestsdóttir og Freyja Hilmisdóttir og varamenn þeir Ragnar Jónasson og Sveinn Þorgrímsson.

1. **Önnur mál**

**Þakkir**

Varaformaður þakkaði fráfarandi formanni og stjórnarmönnum fyrir samstarfið og færði þeim blóm.

Eftir stutt fundarhlé ávarpaði nýr formaður fundinn, kynnti sig og fór yfir þau atriði sem hann hyggst leggja áherslu á í sinni stjórnartíð. Að því loknu var fræðsluerindi fundarins en þar fjallaði Guðríður Helgadóttir um blóm dagsins, ættkvíslina Meconopsis.

**Fleira ekki gert og fundi slitið kl. 22:30.**